କୋଭିଡ କଟକଣା ମାନି ବୁର୍ଲା ସ୍ଥିତ ଏ.ପି.ଜେ. ଅବଦୁଲ କଲାମ ପ୍ଲାନେଟରୀୟମ ବି ଖୋଲିବ ଫେବୃଆରୀ ୨ରୁ । କରୋନା ସଂକ୍ରମଣ ଜନିତ କଟକଣା ଯୋଗୁଁ ଦୀର୍ଘ ୧୧ ମାସ ଧରି ବନ୍ଦ ରହିଥିଲେ ଏହି ଦୁଇଟି ଲୋକପ୍ରିୟ ସଂସ୍ଥା ।
ଭୁବନେଶ୍ୱରଃ ଦୀର୍ଘ ୧୧ ମାସ ବନ୍ଦ ରହିବା ପରେ ଫେବୃଆରୀ ୨ ତାରିଖରୁ ଭୁବନେଶ୍ୱର ସ୍ଥିତ ପଠାଣି ସାମନ୍ତ ପ୍ଲାନେଟରିୟମ ଓ ବୁର୍ଲା ସ୍ଥିତ ଏ.ପି.ଜେ. ଅବଦୁଲ କଲାମ ପ୍ଲାନେଟରୀୟମ ଖୋଲିବ । କୋଭିଡ ଗାଇଡ଼ଲାଇନ ଅନୁଯାୟୀ ଚାଲିବ ଶୋ'। ହଲ୍ କ୍ଷମତାର ୫୦% ଲୋକଙ୍କୁ ନେଇ ଶୋ' ଚଳାଇବାକୁ ଦୁଇଟି ଯାକ ସଂସ୍ଥାକୁ ରାଜ୍ୟ ସରକାର ନିର୍ଦ୍ଦେଶ ଦେଇଛନ୍ତି ।
ଭୁବନେଶ୍ୱର ସ୍ଥିତ ପଠାଣି ସାମନ୍ତ ପ୍ଲାନେଟରିୟମରେ ମାତ୍ର ୫୦ ଜଣ ଲେଖାଏଁ ଲୋକଙ୍କୁ ନେଇ ପ୍ରଥମ ପର୍ଯ୍ୟାୟରେ ପ୍ରତ୍ୟେକ ଦିନ ମାତ୍ର ତିନୋଟି ଶୋ' କରିବାକୁ ନିଷ୍ପତ୍ତି ନିଆଯାଇଛି । ଆସନ୍ତା ମଙ୍ଗଳବାର ଅର୍ଥାତ ୨ ତାରିଖରୁ ପଠାଣି ସାମନ୍ତ ପ୍ଲାନେଟରୀୟମ ଖୋଲିବାକୁ ପ୍ରସ୍ତୁତ ରହିଛି ବୋଲି କହିଛନ୍ତି ଏହାର କର୍ତ୍ତୃପକ୍ଷ । ପ୍ରଥମ ପର୍ଯ୍ୟାୟରେ ମାତ୍ର ୩ଟି ଶୋ' ହେବ । ଦିନ ୨ଟା, ୩ଟା ୩୦ ଓ ୫ଟା ରେ ଚାଲିବ ଶୋ'। ପ୍ରତି ଶୋ' ଦେଖିବା ପାଇଁ ମାତ୍ର ୫୦ ଜଣ ଲୋକଙ୍କୁ ମିଳିବ ଅନୁମତି ।
ପଠାଣି ସାମନ୍ତ ପ୍ଲାନେଟରିୟମର ହଲ କାପସିଟି ୧୭୦ ଥିଲେ ବି ପ୍ରଥମେ ପରୀକ୍ଷାମୂଳକ ଭାବେ ୫୦ ଜଣଙ୍କୁ ଛଡା ଯିବ। ମାସ୍କ, ସାନିଟାଇଜେସନ ଓ ସାମାଜିକ ଦୂରତା ନିୟମ ମାନିବା ସମସ୍ତଙ୍କ ପାଇଁ ବାଧ୍ୟତାମୂଳକ ହୋଇଛି । ବର୍ତ୍ତମାନ ଅଫଳାଇନରେ ପୂର୍ବ ଭଳି ଟିକେଟ୍ ମିଳିବ, ହେଲେ ଖୁବ୍ ଶୀଘ୍ର ଅନଲାଇନ ଟିକେଟ ବ୍ୟବସ୍ଥା କରିବାକୁ ନିଷ୍ପତ୍ତି ନେଇଛନ୍ତି କର୍ତ୍ତୃପକ୍ଷ ।
"ଆର୍ଥିକ କ୍ଷତି ଜୀବନ ହାନି ଠୁ ବଡ଼ କ୍ଷତି ନୁହେଁ। ଯଦିଓ ଆମର ଲକ୍ଷାଧିକ ଟଙ୍କାର କ୍ଷତି ହୋଇଛି, କିନ୍ତୁ ସମସ୍ତେ ସୁରକ୍ଷିତ ରହିଛନ୍ତି ତାହା ବଡ଼ କଥା । ଏବେ କେନ୍ଦ୍ର ଓ ରାଜ୍ୟ ସରକାରଙ୍କ ଗାଇଡଲାଇନ୍ ମାନି ଫେବୃଆରୀ ୨ରୁ ଆରମ୍ଭ କରିବୁ ଶୋ'। ଭିତରେ ଗହଳି କେମିତି ନ ହେବ ସେଥି ପ୍ରତି ସବୁ ସମ୍ଭବ ପଦକ୍ଷେପ ନେବୁ," କହିଛନ୍ତି ପଠାଣି ସାମନ୍ତ ପ୍ଲାନେଟୋରୀୟମର ଉପ-ନିର୍ଦ୍ଦେଶକ ଶୁଭେନ୍ଦୁ କୁମାର ପଟ୍ଟନାୟକ ।
କରୋନା ସଂକ୍ରମଣ ଜନିତ କଟକଣା ଯୋଗୁଁ ଦୀର୍ଘ ୧୧ ମାସ ବନ୍ଦ ରହିଥିବାରୁ ଲକ୍ଷାଧିକ ଟଙ୍କାର କ୍ଷତି ସହିଛି ପଠାଣି ସାମନ୍ତ ପ୍ଲାନେଟରୀୟମ । ପ୍ରତି ବର୍ଷ ପ୍ଲାନେଟରୀୟମକୁ ହାରାହାରି ଦେଢ଼ ଲକ୍ଷ ଲୋକ ଆସିଥାନ୍ତି ଶୋ' ଦେଖିବାକୁ । ସାଧାରଣତଃ ଶୀତ ଦିନରେ, ଡିସେମ୍ବର ୨୫ରେ ଓ ନୂଆ ବର୍ଷ ଦିନ ସବୁ ଠାରୁ ଅଧିକ ଲୋକ ଆସୁଥିବା ବେଳେ ଗୋଟିଏ ଦିନରେ ୨୦ରୁ ୨୫ଟି ଶୋ' ଆୟୋଜିତ ହୁଏ ଏଠାରେ ।
ପଠାଣି ସାମନ୍ତ ପ୍ଲାନେଟୋରୀୟମର ବାର୍ଷିକ ଆୟ ପ୍ରାୟ ୩୦ ଲକ୍ଷ ଟଙ୍କା । ହେଲେ ଏ ଥର ଆର୍ଥିକ ବର୍ଷ ଆରମ୍ଭରୁ, ଅର୍ଥାତ ମାର୍ଚ୍ଚ ମାସରୁ, ହିଁ ବନ୍ଦ ରହିଥିଲା ଏହି ପ୍ଲାନେଟୋରିୟମ । ଏବେ ପ୍ଲାନେଟୋରିୟମ ପୁଣି ଖୋଲୁଥିବାରୁ ଛାତ୍ରଛାତ୍ରୀମାନେ ଓ ସାଧାରଣ ଲୋକ ଖୁସି ପ୍ରକାଶ କରିଛନ୍ତି ।
ସମୟ କ୍ରମେ ନିୟମ କୋହଳ ହେବା ସହ ଅଧିକ ଲୋକଙ୍କୁ ଶୋ' ଦେଖିବାର ସୁଯୋଗ ମିଳିବ। ମାର୍ଚ୍ଚ ମାସରେ ଦୁଇଟି ନୂଆ ଶୋ' ଲଞ୍ଚ ହେବା ନେଇ ମଧ୍ୟ ଯୋଜନା ରହିଛି ।
